### 6.     Afstemningsform ved fremtidigt valg til Ældrerådet

**Åbent**

Sagsnr.: 326-2018-16009       J.nr.: 27.69.40           Robert Mogensen.:
326-2020-39926

**Sagstype**

Beslutning.

**Resume og sagens baggrund**

Ældrerådet ønsker, at næste valg til Ældrerådet i 2021 tilrettelægges
som fremmødevalg i stedet for som brevstemmevalg og at valget holdes samtidig
med Kommunal- og Regionsrådsvalget. Ifølge vejledning nr. 40 af 11. maj 2011 om
Ældreråd er det Kommunalbestyrelsen, der sørger for, at der afholdes valg til
Ældreråd mindst hvert fjerde år, og Kommunalbestyrelsen der i samarbejde med
Ældrerådet fastsætter regler for, hvordan valget skal afholdes.

Kommunalbestyrelsen skal tage stilling til, hvorvidt
Ældrerådsvalget skal afholdes samtidig med Kommunal- og Regionsvalg samt evt.
arbejdsdeling i forbindelse hermed.

**Indstillinger**

Kommunaldirektøren indstiller,

1.
At ældrerådsvalget afholdes som et fremmødevalg på samme dag, tidsrum og
valgsteder som Kommunal- og Regionsrådsvalget.

2.
At kommunalbestyrelsen afholder udgifterne til anskaffelse og opsætning
af stemmerum m.v. i alt 90.000 kr., mens øvrige udgifter udover de allerede
budgetterede afholdes inden for Ældrerådets budget.

**Behandling**

Økonomiudvalget, Kommunalbestyrelsen.

**Sagsfremstilling**

For at øge stemmeprocenten ønsker Ældrerådet, at næste valg
til Ældrerådet i 2021 tilrettelægges som fremmødevalg i stedet for
brevstemmevalg og afholdes samtidig med Kommunal- og Regionsrådsvalget.

Begrundelsen for forslaget er, at fremmødevalg forventes at
give en betragtelig stigning i stemmeprocenten, som Ældrerådet med ca. 41,9% i
2017 ikke finder tilfredsstillende. Ældrerådet underbygger ønsket med eksempler
fra andre kommuner på, at overgang fra brevvalg til fremmødevalg har øget
stemmeprocenten ganske meget.

Ønsket har tidligere været drøftet i Kommunalbestyrelsen,
hvor ønsket ikke blev imødekommet.

Hvis forslaget imødekommes betyder det flg.
arbejdsfordeling:

|  |  |
| --- | --- |
| **Arbejdsdeling mellem Ældrerådet og administrationen**  **ifm. afholdelse af Ældrerådsvalg samtidig med Kommunal- og Regionsvalg** | |
| **Ældrerådet** | **Administrationen** |
| Indhentning af tilforordnede | Lokaler inkl. opstilling af udstyr (evt. ændring af valgsteder) |
| Forberedelse og styring af valgets gennemførelse på dagen | Forplejning |
| Tjek af brevstemmer | Stemmematerialer |
| Deltage i de praktiske ting i forhold til bespisning og afrydning efter spisning på valgsteder uden værter | Indsamling af brevstemmer |
| Oprydning på valgstedet og nedpakning af valgmateriale så det er klar til afhentning | Annoncering |
| Indhentning af tællere til optælling (inden for en uge efter valgets afholdelse) | Udbetaling af evt. diæt |
|  | Evt. støtte/sparring på valgdag (valgsekretær) |
|  | Lokale til optælling af valgresultat (inden for en uge efter valget) |

Administrationen har drøftet ønsket med Ældrerådet, herunder
den række af forudsætninger og forhold, der skal tages i betragtning ift.
afholdelse af samtidige valg, samt de økonomiske præmisser for gennemførelse af
et fremmødevalg.

Ældrerådet er indforstået med vilkårene for gennemførelse af
et fremmødevalg, herunder den skitserede arbejdsdeling og medfinansieringen
jfr. indstillingen.

**Økonomiske konsekvenser**

Omkostninger til valg til Ældrerådet udgør i dag ca. 200.000
kr. (180.168 kr. i 2017).

Administrationen har vurderet at omkostningerne ved et
fremmødevalg vil løbe op i ca. 273.000 kr. Dertil kommer køb af ekstra
stemmerum og stemmeurner på ca. 90.000 kr. samt udgifter til servicepersonale
til opsætning/nedtagning af stemmerum mv. Hertil kan der være udgifter til
yderligere honorar til kommunens medarbejdere, hvis der er behov for egentlig
assistance herfra på selve valgdagen.

Ældrerådet har tradition for at overføre uforbrugte midler
mellem årene, hvorfor det vurderes, at Ældrerådet kan finansiere den største
del af meromkostningerne inden for ”egen” ramme.

Derudover har Kommunalbestyrelsen mulighed for at dække
udgiften til indkøb af ekstra stemmerum og stemmeurner svarende til ca. 90.000
kr. inden for rammen.

**Økonomiudvalgets møde den 17.
juni 2020:**

Anbefales.